ADVANC-WMS ผนึก “ไทยลีก” สร้าง “เหรียญรางวัลจากขยะอิเล็กฯ” เพื่อสิ่งแวดล้อม
ADVANC-WMS ผนึก "ไทยลีก" สร้าง "เหรียญรางวัลจากขยะอิเล็กฯ" ยกระดับวงการฟุตบอลไทย สู่ Green ไทยลีก เพื่อสิ่งแวดล้อม สานต่อ “แฟนบอลไทยไร้ E-Waste” ประเดิมมอบรางวัลเกียรติยศศึกไทยลีก “เหรียญจากขยะอิเล็กทรอนิกส์” ครั้งแรกของวงการกีฬาไทย
ADVANC-WMS ผนึก "ไทยลีก" สร้าง "เหรียญรางวัลจากขยะอิเล็กฯ" ยกระดับวงการฟุตบอลไทย สู่ Green ไทยลีก เพื่อสิ่งแวดล้อม สานต่อ “แฟนบอลไทยไร้ E-Waste”
25 มี.ค. 2565

นายปรัธนา ลีลพนัง หัวหน้าคณะผู้บริหาร บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC กลุ่มลูกค้าทั่วไป AIS เปิดเผยว่า “จากการที่ AIS เข้าไปเป็นส่วนหนึ่งของวงการฟุตบอลไทยในปีที่ผ่านมา ทำให้บริษัทเห็นถึงพลังของแฟนบอลในการเชียร์ทีมและนักเตะในดวงใจ รวมถึงความตั้งใจของทุกสโมสรและนักกีฬาทุกคนที่ทุ่มเทให้กับทุกการแข่งขัน
ดังนั้นวันนี้เมื่อสถานการณ์โลกให้ความสำคัญกับการรักษาสิ่งแวดล้อม บริษัทจึงขอร่วมเชิญชวนวงการฟุตบอลไทยให้ก้าวไปสู่อีกหนึ่งมาตรฐานใหม่ของการแข่งขันพร้อมๆกับการดูแลสิ่งแวดล้อม ด้วยการขยายผลโครงการคนไทยไร้ E-Waste ไปยังกลุ่มแฟนบอลให้มีส่วนร่วมในการทิ้งขยะอิเล็กทรอนิกส์กับ AIS ซึ่งได้กระจายจุดรับไปยังสนามของทุกสโมสร เพื่อนำไปเข้าสู่กระบวนการรีไซเคิลอย่างถูกวิธี ตามเป้าหมายแบบ Zero Landfill ที่นำแร่ธาตุที่ได้หลังจากรีไซเคิล อาทิ เงิน ทองคำ มาเป็นส่วนหนึ่งในการทำเหรียญรางวัล E-Waste ในฐานะเหรียญรางวัลประวัติศาสตร์เหรียญแรกของประเทศไทย ซึ่งได้รับการออกแบบอย่างพิถีพิถัน มีความเรียบง่าย สวยงาม  ผ่านขั้นตอนการผลิตที่ใส่ใจต่อสิ่งแวดล้อมทุกขั้นตอน เพื่อมอบเป็นรางวัลเกียรติยศในการแข่งขันฟุตบอล รายการ รีโว่ ไทยลีก ฤดูกาล 2564/65
โดยครั้งนี้บริษัททำงานร่วมกับพาร์ทเนอร์คนสำคัญทั้ง ไทยลีก ที่ต้องการผลักดันแนวคิด Green ไทยลีก ไปยังการแข่งขัน นักกีฬา สโมสร และแฟนบอล รวมถึง WMS บริษัทผู้เชี่ยวชาญด้านการกำจัดขยะ ซึ่งทำงานร่วมกับโครงการคนไทยไร้ E-Waste อย่างต่อเนื่อง และได้นำขยะอิเล็กทรอนิกส์เข้าสู่กระบวนการรีไซเคิล พร้อมนำวัตถุดิบส่วนหนึ่งที่ได้มาเข้าสู่กระบวนการผลิตเหรียญรางวัลเกียรติยศดังกล่าว จึงนับเป็นจุดเริ่มต้นในการยกระดับวงการฟุตบอลไทยสู่การเดินหน้าอย่างยั่งยืน จากการมีส่วนร่วมของแฟนบอล และ ชุมชน
สำหรับ AIS พร้อมที่จะอยู่เคียงข้างวงการฟุตบอลไทยในทุกมิติ ไม่เพียงการสานต่อภารกิจเพื่อสิ่งแวดล้อม แต่รวมไปถึงการนำ Digital Service และศักยภาพของโครงข่ายอัจฉริยะ 5G เข้ามายกระดับการแข่งขันตามเป้าหมาย Green ไทยลีก ในก้าวต่อๆ ไป
ด้าน นายกรวีร์ ปริศนานันทกุล รักษาการประธานเจ้าหน้าที่บริหาร บริษัท ไทยลีก จำกัด กล่าวว่า นอกจากเป้าหมายในการยกระดับวงการฟุตบอลไทย ที่ไม่ได้ให้ความสำคัญเพียงการจัดแข่งขันให้มีมาตรฐานระดับสากลเท่านั้น แต่บริษัทยังต้องการให้ไทยลีก เป็นลีกสูงสุดชั้นนำที่ให้ความสำคัญกับความยั่งยืนในทุกด้าน
โดยเฉพาะการร่วมกันดูแลสิ่งแวดล้อม  ซึ่งเป็นวาระที่ทั่วโลกให้ความสำคัญอย่างยิ่ง ผ่านการมีส่วนร่วม ระหว่าง สโมสร นักกีฬา แฟนบอล สปอนเซอร์ และพันธมิตรภาคส่วนต่างๆ  โดยวันนี้ถือเป็นโอกาสดีที่เราและ AIS ได้ร่วมกันขยายผลความร่วมมือจากพันธมิตรที่ร่วมส่งต่อการแข่งขันสู่สายตาคนไทย มาสู่การร่วมสร้างความตระหนักกับปัญหาด้านสิ่งแวดล้อมที่เกิดจากขยะอิเล็กทรอนิกส์ ผ่านกิจกรรมเชิญชวนแฟนบอลในไทยลีก 1 ให้มาร่วมกันทิ้งขยะอิเล็กทรอนิกส์ที่จุดรับทิ้งบริเวณหน้าสนามแข่งขัน ที่เป็นรังเหย้าของสโมสรในศึกรีโว่ ไทยลีก ทั้ง 16 แห่ง
ทั้งนี้ เพื่อระดมเอาขยะที่ได้มารีไซเคิลและสร้างเป็นเหรียญรางวัลประวัติศาสตร์เหรียญแรกของประเทศไทยที่ผลิตจากวัตถุดิบที่รีไซเคิล จาก E-Waste จำนวน 2 เหรียญที่จะมอบเป็นรางวัลเกียรติยศให้กับสโมสรที่การแข่งขันฟุตบอล รายการ รีโว่ ไทยลีก ฤดูกาล 2564/65 นี้
“อย่างไรก็ตามบริษัทเชื่อว่า ความร่วมมือในครั้งนี้จะเป็นการเริ่มต้นสำคัญ ในการดึงภาคส่วนต่างๆ เข้ามามีส่วนร่วมในการผลักกันการแข่งขันแบบ Green ไทยลีกร่วมกัน บริษัทเชื่อว่าการสะท้อนปัญหาด้านสิ่งแวดล้อมไปยังสโมสร แฟนบอล และนักกีฬา จะช่วยทำให้สังคมเกิดความตระหนักรู้ เห็นความสำคัญ และตื่นตัวในการแก้ปัญหานี้ร่วมกัน โดยพร้อมเดินหน้าขยายความตั้งใจนี้ไปยังบริบทอื่นๆ ของการจัดการแข่งขัน เพื่อให้ไทยลีกเป็น Green ไทยลีกที่เติบโตอย่างยั่งยืนในทุกมิติ” นายกรวีร์ กล่าว
ส่วน นายฮิโรมิตสึ ทาคากิ ผู้อำนวยการบริหาร บริษัท เวสท์ แมเนจเม้นท์ สยาม จำกัด หรือ WMS กล่าวว่า จากการทำงานร่วมกับ AIS ในการนำขยะ E-Waste เข้าสู่กระบวนการรีไซเคิลอย่างถูกต้องแบบ Zero Landfill ตามมาตรฐานสากล ถือว่าสอดคล้องกับความตั้งใจของบริษัทที่ต้องการกำจัดขยะทุกประเภทให้ถูกต้องและเป็นมิตรกับสิ่งแวดล้อมมากที่สุด บริษัทรู้สึกดีใจที่ได้เป็นส่วนหนึ่งของความร่วมมือระหว่าง AIS และไทยลีกในครั้งนี้ เพราะจะเป็นการทำให้เห็นถึงประโยชน์ของการรีไซเคิลที่สามารถนำทุกส่วนของขยะกลับมาสร้างคุณค่าให้เกิดขึ้นได้อีกครั้ง
สำหรับเหรียญรางวัลจากวัตถุดิบรีไซเคิลที่ได้จาก E-Waste โดยโรงงาน DOWA ที่ประเทศญี่ปุ่น ได้ส่งแร่ธาตุ คือ เงิน และ ทอง ไปเป็นวัตถุดิบในการผลิตเหรียญเกียรติยศ ด้วยเทคโนโลยีเดียวกับการผลิตเหรียญรางวัลที่ใช้ในมหกรรมกีฬาระดับโลก อีกทั้งตัวเหรียญจะบรรจุอยู่ในกล่องที่ผลิตจากวัสดุกระดาษลูกฟูก ผสมกระดาษรังผึ้ง จึงนับว่าเหรียญรางวัล E-Waste มีกระบวนการผลิตที่เป็นมิตรต่อสิ่งแวดล้อมในทุกขั้นตอน
ทั้งนี้ แฟนบอลชาวไทย สามารถมีส่วนร่วมและแสดงพลังเพื่อทีมที่รักได้ง่ายๆ กับการทำเหรียญรางวัลจากขยะอิเล็กทรอนิกส์ สู่เหรียญรางวัลเกียรติยศในการแข่งขันฟุตบอล รายการ รีโว่ ไทยลีก ฤดูกาล 2564/65 ทั้งสองรางวัล ได้แก่ “Football Club E-Waste Challenge Award” ซึ่งจะมอบให้แก่สโมสรที่มีส่วนร่วมกับกิจกรรม ที่มีจำนวนขยะผ่านการฝากทิ้งขยะอิเล็กทรอนิกส์กับ AIS ไม่ว่าจะเป็น โทรศัพท์มือถือ/แท็บเล็ต สายชาร์จ หูฟัง พาวเวอร์แบงก์ แบตเตอรี่มือถือ และอุปกรณ์อิเล็กทรอนิกส์ขนาดเล็กอื่นๆ มากที่สุด ก่อนจบฤดูกาลช่วงกลางปีนี้ และ รางวัล “Football Club Green Ecosystem Award” เป็นรางวัลที่มอบให้กับสโมสรที่มีผลงานด้านสิ่งแวดล้อมรวมถึงการพัฒนาอย่างยั่งยืนได้โดดเด่นเป็นรูปธรรม
นอกจากนี้ แฟนบอลชาวไทยสามารถ ทิ้งขยะอิเล็กทรอนิกส์ประเภทต่างๆ ได้ที่ถังรับฝากทิ้ง ณ สนามเหย้าของสโมสรในไทยลีก 1 ทั้ง 16 สนามทั่วประเทศได้แล้วตั้งแต่วันนี้- 31 พฤษภาคม 2565 อีกทั้งยังสามารถฝากทิ้ง E-Waste กับพี่ไปรษณีย์ และที่ทำการไปรษณีย์ ทั่วประเทศ ได้ฟรี โดยนำ E-Waste ใส่กล่อง และเขียนหน้ากล่องว่า ฝากทิ้งขยะอิเล็กทรอนิกส์ พร้อมใส่ชื่อสโมสรที่ตนชื่นชอบไว้ที่หน้ากล่อง เพื่อนำไปรวบรวมเพื่อทำเหรียญรางวัลต่อไป ขณะเดียวกันแฟนบอลชาวไทย สามารถติดตามเส้นทางของเหรียญรางวัลประวัติศาสตร์จากขยะอิเล็กทรอนิกส์ในครั้งนี้ได้ทาง https://www.facebook.com/ais.sustainability